Author: Pavol KUNTA
Last saved by: agenda0

Predkladacia správa

k návrhu nariadenia vlády Slovenskej republiky o požiadavkách na používanie označenia, symbolov a signálov na zaistenie bezpečnosti a ochrany zdravia pri práci

Návrh nariadenia vlády Slovenskej republiky o požiadavkách na používanie označenia, symbolov a signálov na zaistenie bezpečnosti a ochrany zdravia pri práci predkladá  Ministerstvo práce, sociálnych vecí a rodiny SR  na základe plánu legislatívnych úloh vlády Slovenskej republiky na rok 2001.
Predkladaný návrh nariadenia vlády implementuje smernicu Rady č. 92/58/EHS o minimálnych požiadavkách na zaistenie bezpečnostných a/alebo zdravotných označení pri práci. Návrhom nariadenia vlády sa vytvára legislatívny rámec bezpečnosti a ochrany zdravia pri práci, ktorého základom je zákon Národnej rady Slovenskej republiky  č. 330/1996 Z. z. o bezpečnosti a ochrane zdravia pri práci v znení neskorších predpisov.
Návrh nariadenia vlády je vykonávacím predpisom k zákonu Národnej rady Slovenskej republiky  č. 330/1996 Z. z. v znení neskorších predpisov. Rámcovo upravuje požiadavky na používanie označenia, symbolov a signálov na zaistenie bezpečnosti a ochrany zdravia pri práci. Účelom navrhovanej právnej úpravy  je určenie všeobecných minimálnych požiadaviek na bezpečnostné a zdravotné označenie, minimálnych všeobecných požiadaviek na značky, minimálnych požiadaviek na špecifické označenie a signály a informovanie zamestnancov a zástupcov zamestnancov o opatreniach týkajúcich sa bezpečnostného a zdravotného označenia používaného na pracovisku.
Návrh nariadenia vlády bol zaslaný 4. mája 2001 na pripomienkové konanie všetkým ministerstvám a ostatným ústredným orgánom štátnej správy, Inštitútu pre aproximáciu práva, Národnému inšpektorátu práce, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky a ďalším orgánom a inštitúciám. Spolu bolo oslovených 43 pripomienkujúcich miest, 6 pripomienkujúcich miest nezaslalo do určeného termínu pripomienky, 23 pripomienkujúcich miest nemalo k návrhu nariadenia vlády pripomienky, 14 pripomienkujúcich miest predložilo pripomienky odporúčacieho charakteru a 1 zásadnú pripomienku uplatnila Konfederácia odborových zväzov Slovenskej republiky.
Do návrhu nariadenia vlády boli zapracované pripomienky vecného charakteru, ktoré neodporovali účelu nariadenia vlády, ako aj pripomienky legislatívneho charakteru. Výsledky pripomienkového konania sú uvedené vo vyhodnotení pripomienkového konania.
Rada hospodárskej a sociálnej dohody Slovenskej republiky návrh nariadenia vlády prerokovala 25. mája 2001 a odporučila ho na ďalšie legislatívne konanie.
Návrh nariadenia vlády bol prerokovaný v Legislatívnej rade vlády Slovenskej republiky dňa 3. júla 2001, jej pripomienky sú zapracované v predkladanom návrhu.